VDSS Sklep Psp 30/2018
Sodna praksa Višjega delovnega in socialnega sodišča, 2018-02-01

Elizabeta Šajn Dolenc (preds.), Edo Škrabec (poroč.), Jože Cepec

zavrženje pritožbe - prepozna pritožba - oddaja pošiljke na bencinskem servisu

Tožnica je pritožbo oddala priporočeno in sicer na pooblaščenem bencinskem servisu na ustrezni pisemski ovojnici. Pošiljka je bila priporočeno oddana 18. 12. 2017. Omenjeno izhaja tudi iz potrdila o oddaji pošiljke. Iz potrdila Pošte Slovenije izhaja, da je šlo za priporočeno pismo in da ga je pošta prevzela 18. 12. 2017. Iz splošnih pogojev za sprejem in izročanje pošiljk na bencinskih servisih (ki so začeli veljati 15. 10. 2008) izhaja, da lahko pošiljatelj na A. odda priporočeno pismo v predpisani, predtiskani ovojnici, kateri doda potrdilo o oddaji pošiljke. Omenjeno je bilo v predmetni zadevi tudi storjeno. V tem primeru pritožbeno sodišče ugotavlja, da je bila poštna pošiljka (pritožba) oddana priporočeno na pooblaščenem bencinskem servisu in sicer 18. 12. 2017, torej še v okviru pritožbenega roka.

I. Pritožbi se ugodi in se izpodbijani sklep sodišča prve stopnje razveljavi ter zadeva vrne sodišču prve stopnje v nadaljnje postopanje.

II. Tožena stranka je dolžna za tožnika na račun Delovnega in socialnega sodišča v Ljubljani povrniti stroške pritožbe v višini 68,85 EUR v roku 15 dni.

1. Sodišče prve stopnje je z izpodbijanim sklepom kot prepozno vloženo zavrglo pritožbo tožnice.

2. Zoper sklep je pritožbo po pooblaščenki vložila tožnica. V pritožbi navaja, da se je pritožbeni rok sicer res iztekel 18. 12. 2017, vendar je pri tem bistveno, da je bila pritožba oddana priporočeno s poštno pošiljko na pooblaščenem bencinskem servisu 18. 12. 2017, torej pravočasno. Sodišče prve stopnje je napačno štelo, da je odločilen dohodni žig sodišča. Bistven je namreč datum, ko je bila pošiljka priporočeno oddana na pošto oziroma na pooblaščenem bencinskem servisu. Prilaga potrdilo o oddaji pošiljke z dne 18. 12. 2017 in potrdilo o prevzemu pošiljke z dne 18. 12. 2017. Pritožbenemu sodišču predlaga, da izpodbijani sklep razveljavi. Priglaša tudi pritožbene stroške.

4. Po preizkusu zadeve pritožbeno sodišče ugotavlja, da je sodišče prve stopnje kršilo 112. člen Zakona o pravdnem postopku (v nadaljevanju: ZPP)

v zvezi s prvim odstavkom 339. člena in 366. člena ZPP.

5. ZPP v prvem odstavku 112. člena določa, da če je vloga vezana na rok, se šteje, da je vložena pravočasno, če je izročena pristojnemu sodišču, preden se rok izteče. V drugem odstavku istega člena pa je nadalje določeno, da če se pošlje vloga po pošti priporočeno ali brzojavno, se šteje dan oddaje na pošto za dan izročitve sodišču, na katero je naslovljena.

6. Tožnica je pritožbo oddala priporočeno in sicer na pooblaščenem bencinskem servisu na ustrezni pisemski ovojnici. Pošiljka je bila priporočeno oddana 18. 12. 2017. Omenjeno izhaja tudi iz potrdila o oddaji pošiljke (priloga A/18). Iz potrdila Pošte Slovenije (priloga A/19) izhaja, da je šlo za priporočeno pismo in da ga je pošta prevzela 18. 12. 2017.

7. Iz splošnih pogojev za sprejem in izročanje pošiljk na bencinskih servisih A. (ki so začeli veljati 15. 10. 2008) izhaja, da lahko pošiljatelj na A. odda priporočeno pismo v predpisani, predtiskani ovojnici, kateri doda potrdilo o oddaji pošiljke. Omenjeno je bilo v predmetni zadevi tudi storjeno.

8. V tem primeru pritožbeno sodišče ugotavlja, da je bila poštna pošiljka (pritožba) oddana priporočeno na pooblaščenem bencinskem servisu in sicer 18. 12. 2017, torej še v okviru pritožbenega roka.

9. Pritožbeno sodišče je zato ugodilo pritožbi in izpodbijani sklep razveljavilo ter zadevo skladno s 3. točko 365. člena ZPP vrnilo sodišču prve stopnje v nadaljnje postopanje. Sodišče bo namreč moralo pritožbo posredovati toženi stranki zaradi odgovora na pritožbo ter nato zadevo ponovno posredovati pritožbenemu sodišču zaradi vsebinskega obravnavanja pritožbe, vložene zoper izpodbijano sodbo.

10. Ker je tožnica uspela s pritožbo, je pritožbeno sodišče skladno s prvim odstavkom 154. člena ZPP ter skladno z določbami Zakona o odvetništvu (v nadaljevanju ZOdv)

priznalo priglašene stroške za vložitev pritožbe in sicer 300 točk (137,70 EUR). Ker tožnico po odločbi Bpp 539/2017 z dne 8. 12. 2017 zastopa odvetnica, je sodišče, upoštevaje peti odstavek 17. člena Zodv, dosodilo polovico prej navedenega zneska in sicer 68,85 EUR. Višji zahtevek je kot neutemeljen zavrnilo. Navedeni znesek je dolžna tožena stranka plačati na račun Delovnega in socialnega sodišča v roku 15 dni.

Zakon o pravdnem postopku (1999) - ZPP  - člen 112, 112/1.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.